[Willelmus Dei gratia Petragoricensis Episcopus Venerabili Abbati Clun. Monasterii Domno Pontio, et successoribus ejus regulariter substituendis in perpetuum. Sapientium auctoritate provisum est, temporum suorum gesta styli officio perpetuare, ne posteritatis memoria obliterari futurorum intercapedine queat. Notum itaque tam præsentibus quàm absentibus, præsentis scripturæ apicibus fieri volo, quod ego ex officii nostri necessitate erga omnes Diœcesis nostræ Ecclesias curam gerens, et in eis Religionis jura conservari desiderans, dono et in perpetuum habendam concedo Deo, et sancto Petro Apostolorum Principi, Domno quoque Pontio Abbati supra dicti Monasterii, et successoribus suis, Ecclesiam sancti Theodori de Rocaboucort, consilio clericorum Petragoricensium Sedis Vvillelmi scilicet de Nonclar, Arnaudi, Vvillelmi, Iterii de Sauret, et aliorum plurimorum, qui nobiscum intererant; dantibus pariter et concedentibus Canonicis ejusdem Ecclesiæ, Itero videlicet Gandra, et Helia de Sauret, Petro tertio, Geraldo Ferrono, atque Petro Hugone, aliisque quam pluribus; laudante etiam atque confirmante Domno Girardo Engolismensi Episcopo et sanctæ Romanæ Ecclesiæ Legato, præsentibus clericis Engolismensis Ecclesiæ Ricardo, et Willelmo fratre suo, ejusdem Legati nepotibus, Eudrado ejus Capellano, atque Theaumo ejus Notario. Vt autem donum istud absque alicujus calumnia certum habeatur, et ratum perduret, hanc chartam sigilli nostri munimento consigno, et prædictum Abbatem Cluniacensem investio, sub eorumdem clericorum nostrorum testimonio, Monachorum verò Pontii Prioris de Berbezillo, Geraldi Roberti Prioris de Montebertulfi, Arnaudi Prioris de Roncenaco. Factum est autem hoc donum anno ab Incarnatione Domini M. C. XXI. Calixto Papa in Sede Apostolica præsidente, atque in Francia Ludovico Rege regnante, ubique Domino Jesu Christo imperante. Amen.]